સેકટર-૨૨ તથા વોર્ડ-૩ અને સમગ્ર ગાંધીનગરમાં આંતરિક સોસાયટીઓના આંતરિક માર્ગોના રીસરફેસિંગ બાદ વારંવાર મૌખિક ફરિયાદો આવતા મેયરે રૂબરૂમાં ચેકિંગ કર્યુ હતું. જેમાં સેકટર-૨૨ની સોસાયટીઓમાં રસ્તા પર ખાડા પડી જવાની અને કપચી ઉખડી જવાના દૃશ્યો જોવા મળ્યા હતા. પ્રસ્તુત તસવીર સેકટર-૨૨ની સોસાયટીની છે. સેકટર-૨૨ની દરેક સોસાયટીના આંતરિક રસ્તાઓ સાવ બિસ્માર થઈ ગયા છે. આ અંગે મેયરે સચિવને રજૂઆત કરી હતી કે, રૂબરૂ ચેકિંગ કરતાં ડામર અને કપચીની ગુણવત્તા યોગ્ય ન હોવાનું જણાય છે. તેમજ જાડાઈ અને પહોળાઈની પણ તપાસ કરવામાં આવે તો ઘણી બધી ગેરરીતિઓ માલૂમ પડશે.